Samkomulag um samvinnu vegna lands í nágrenni Keflavíkurflugvallar Elín Árnadóttir , aðstoðarforstjóri Isavia , hefur undirritað samkomulag um nánari útfærslu á viljayfirlýsingu um skipulag , þróun , hagnýtingu og markaðssetningu á landi í nágrenni Keflavíkurflugvallar . Auk Elínar undirrituðu þeir Bjarni Benediktsson , fjármála - og efnahagsráðherra , Kjartan Már Kjartansson , bæjarstjóri Reykjanesbæjar og Magnús Stefánsson , bæjarstjóri Suðurnesjabæjar , samkomulagið mánudaginn 16. desember 2019 . Fram kemur í samkomulaginu að um nokkurt skeið hafi Þróunarfélag Keflavíkurflugvallar ehf. ( Kadeco ) , fyrir hönd ríkissjóðs , ásamt Isavia , Reykjanesbæ og Suðurnesjabæ unnið markvisst að því að finna leiðir sem miði að því að finna skipulagi og frekari uppbyggingu á Keflavíkurflugvelli og í nágrenni hans sem bestan farveg . Þeir sem eiga aðild að samkomulaginu , þ.e. Isavia , stjórnvöld og sveitarfélög við Keflavíkurflugvöll , eru á einu máli um að land í nágrenni vallarins sé verðmætt og það verðmæti eigi enn eftir að aukast . Gott skiplag sé forsenda þess að hægt verði að hámarka samfélagslegan ábata af nýtingu þessa lands . Skipulag á þessu svæði sé mikilvægt fyrir vaxandi atvinnustarfsemi þar , sköpun starfa og efnahagsþróun þar almennt . Því þurfi að tryggja heildstætt skipulag og landið sem um ræði verði nýtt með sem bestum hætti óháð mörkum Keflavíkurflugvallar og skipulagssvæða sveitarfélaganna sem um ræðir . Viljayfirlýsingin , sem er nánar útfærð með nýja samkomulaginu , var undirrituð í lok júní 2019 . Við það tækifæri sagði Elín Árnadóttir , aðstoðarforstjóri Isavia , að það væri mikið fagnaðarefni að tekist hefði samkomulag um samvinnu í þessu stóra máli . Isavia hefði lengi séð tækifæri í því að byggja upp sterkt samfélag sem nýtti nálægðina við Keflavíkurflugvöll . Upplýsingar eru ekki afhentar þriðja aðila .